SL Uradni list Evropske unije C 70/2

Obvestilo o veljavnih izravnalnih ukrepih za uvoz nekaterih elektronskih mikrovezij, znanih kot DRAM (dynamic random access memories – dinamični RAM), s poreklom iz Republike Koreje

(2005/C 70/02)

Komisija je bila obveščena, da se izravnalna dajatev za uvoz nekaterih elektronskih mikrovezij, znanih kot DRAM (dinamični RAM), s poreklom iz Republike Koreje mogoče ne obračunava za določen uvoz omenjenih DRAM.

1. Zadevni izdelek

Zadevni izdelki so nekatera elektronska mikrovezja, znana kot dinamični RAM („DRAM“), vseh vrst, gostot in različic, tudi vgrajena, v obdelanih rezinah ali čipih (Si ploščicah), izdelana na osnovi tehnološkega postopka, ki uporablja različice tehnologije kovinsko oksidnih polprevodnikov („MOS“), vključno s komplementarno MOS (CMOS) tehnologijo, vseh gostot (vključno s prihodnjimi), ne glede na hitrost dostopa, konfiguracijo, ohišje, okvir itd., s poreklom iz Republike Koreje. Zadevni izdelek vključuje tudi DRAM v pomnilniških modulih (standardnih), pomnilniških ploščah (standardnih) ali kakšni drugi sestavljeni obliki, pri čemer je glavni namen pomnjenje.

Zadevni izdelek je trenutno razvrščen v okviru oznak KN 8542 21 11, 8542 21 13, 8542 21 15, 8542 21 17, ex 8542 21 01 (oznaka TARIC 8542210110), ex 8542 21 05 (oznaka TARIC 8542210510), ex 8548 90 10 (oznaka TARIC 8548901010), ex 8473 30 10 (oznaka TARIC 8473301010) in ex 8473 50 10 (oznaka TARIC 8473501010). Te oznake KN so navedene samo informativno.

2. Obstoječi ukrepi

Pri trenutno veljavnih ukrepih gre za dokončne izravnalne dajatve, uvedene z Uredbo Sveta (ES) št. 1480/2003 (1).

3. Trenutno stanje v zvezi z uvozom zadevnega izdelka

Komisija je bila obveščena, da se izravnalna dajatev za določen uvoz zadevnega izdelka mogoče ne obračunava. Do takšnega stanja lahko pride, če DRAM, vključeni ali nevključene v pomnilniške module, pomnilniške plošče ali druge sestavljene oblike, vsebujejo tudi sestavne dele ali DRAM, ki niso korejskega porekla. Komisija namerava preučiti stanje za določitev obsega, v katerem bo morda treba sprejeti posebne določbe v skladu s členom 24(3) Uredbe Sveta (ES) št. 2026/97 (2) („osnovna uredba“), da se zagotovi pravilno obračunavanje dajatve na uvoz zadevnega izdelka. Te posebne določbe bodo lahko v obliki zahtev, da se zagotovi obračunavanje izravnalne dajatve na DRAM korejskega porekla, vključenega ali nevključenega v pomnilniške module, pomnilniške plošče ali druge sestavljene oblike. V ta namen se lahko od uvoznikov zahteva, da ob uvozu predložijo izjavo o poreklu DRAM, vključenega ali nevključenega v pomnilniške module, pomnilniške plošče ali druge sestavljene oblike.

4. Postopek

Komisija vabi zainteresirane stranke, da predložijo pripombe o omenjenem stanju. Poleg tega bo Komisija za pridobitev informacij, ki se zdijo potrebne za preučitev tega stanja, poslala izvod tega obvestila industriji Skupnosti in vsem združenjem proizvajalcev v Skupnosti, izvoznikom/proizvajalcem v Republiki Koreji in uvoznikom, ki so sodelovali pri preiskavi, ki je privedla do uvedbe obstoječih ukrepov, vsem združenjem izvoznikov/proizvajalcev, vsem združenjem uvoznikov in oblastem zadevne države izvoznice. Omenjene stranke ali druge zainteresirane stranke se lahko javijo v 40 dneh od objave tega obvestila v Uradnem listu Evropske unije in zagotovijo Komisiji z dokazi podprte informacije v zvezi z omenjenim stanjem.

Poleg tega lahko Komisija zasliši zainteresirane stranke, če te vložijo zahtevek in v njem navedejo posebne razloge za zaslišanje. Zahtevek je treba vložiti v omenjenih 40 dneh.

Vsa stališča in zahtevke zainteresiranih strank je treba predložiti v pisni obliki (ne v elektronski obliki, razen če ni določeno drugače) in morajo vsebovati ime, naslov, elektronski naslov, telefon, telefaks in/ali številko teleksa zainteresirane stranke. Vsa pisna stališča in korespondenca, ki jih zainteresirane stranke predložijo na zaupni osnovi, se opremijo z oznako „Interno“ (3) ter se jim v skladu s členom 29(2) osnovne uredbe priloži različica, ki ni zaupne narave in je opremljena z oznako „V pregled zainteresiranim strankam“.

Naslov Komisije za korespondenco:

Evropska komisija Generalni direktorat za trgovino Direktorat B Pisarna: J-79 5/16 B-1049 Bruselj Telefaks: (32-2) 295 65 05 Teleks: COMEU B 21877

5. Uporaba razpoložljivih dejstev

Če zainteresirane stranke ne zagotovijo nobenih informacij v zvezi z omenjenim stanjem v predpisanem roku ali če znatno ovirajo preučevanje stanja, se lahko sklepi, pozitivni ali negativni, sprejmejo v skladu s členom 28 osnovne uredbe na podlagi razpoložljivih dejstev.

Če se ugotovi, da je katera koli zainteresirana stranka predložila napačne ali zavajajoče informacije, se te informacije ne upoštevajo in uporabijo se lahko razpoložljiva dejstva.

Če zainteresirana stranka ne sodeluje ali pa sodeluje le delno in zato ugotovitve temeljijo na razpoložljivih dejstvih v skladu s členom 28 osnovne uredbe, je izid za stranko lahko manj ugoden, kot bi bil, če bi sodelovala.

(1) UL L 212, 22.8.2003, str. 1.

(2) UL L 288, 21.10.1997, str. 1. Uredba, kakor je bila nazadnje spremenjena z Uredbo Sveta (ES) št. 461/2004 (UL L 77, 13.3.2004, str. 12).

(3) To pomeni, da je dokument samo za notranjo rabo. Zaščiten je v skladu s členom 4 Uredbe (ES) št. 1049/2001 Evropskega parlamenta in Sveta (UL L 145, 31.5.2001, str. 43). Je zaupen dokument v skladu s členom 29 Uredbe Sveta (ES) št. 2026/97 (UL L 288, 21.10.1997, str. 1) in členom 12.4 Sporazuma o subvencijah in izravnalnih ukrepih STO.